ചെര്പ്പുളശേരി ഹിന്ദു ബാങ്ക് തട്ടിപ്പ്: മുന് ആര്.എസ്.എസ് നേതാവ് അറസ്റ്റില് ചെര്പ്പുളശേരിയില് സംഘപരിവാര് നേതൃത്വത്തില് ആരംഭിച്ച ഹിന്ദുസ്ഥാന് ഡെവലപ്മെന്റ് ബാങ്ക് കേസില് മുന് ആര്.എസ്.എസ് നേതാവ് അറസ്റ്റില്. എച്ച്.ഡി.ബി നിധി ലിമിറ്റഡ് ചെയര്മാന് സുരേഷ് കൃഷ്ണയാണ് അറസ്റ്റിലായത്. നിക്ഷേപം വാങ്ങി കബളിപ്പിച്ചുവെന്ന ബി.ജെ.പി ആര്.എസ്.എസ് പ്രവര്ത്തകരുടെ പരാതിയിലാണ് നടപടി. ഹിന്ദുമത വിശ്വാസികളുടെ ഉന്നമനത്തിനു വേണ്ടി ലാഭം വിനിയോഗിക്കും എന്നു പറഞ്ഞാണ് ഹിന്ദുസ്ഥാന് ഡെവലപ്മെന്റ് ബാങ്ക് തുടങ്ങുകയും നിരവധി പേരില് നിന്നായി പണം പിരിക്കുകയും ചെയ്തത്. ഹിന്ദുസ്ഥാന് ഡെവലപ്മെന്റ് ബെനിഫിറ്റ്സ് നിധി ലിമിറ്റഡ് എന്ന പേരില് ആരംഭിച്ച ബാങ്കിതര ധനകാര്യ സ്ഥാപനമാണ് ഒരു വര്ഷത്തിനുള്ളില് കോടികള് സമാഹരിച്ച് അടച്ചുപൂട്ടിയതെന്ന് നിക്ഷേപകര് പറയുന്നു. 2020 ഫെബ്രുവരിയിലാണ് ചെര്പ്പുളശ്ശേരിയില് സ്ഥാപനം പ്രവര്ത്തനമാരംഭിച്ചത്. ബാങ്കിതര ധനകാര്യ സ്ഥാപനമായിട്ടാണ് ഇത് കേന്ദ്ര കോര്പറേറ്റ് അഫയേഴ്സ് വകുപ്പില് രജിസ്റ്റര് ചെയ്തത്. സംഘ്പരിവാര് സംഘടനകളിലെ പ്രാദേശിക നേതാക്കളാണ് നടത്തിപ്പുകാര്. ഹിന്ദുക്കള്ക്കു വേണ്ടിയുള്ള സ്ഥാപനം എന്ന നിലക്കാണ് ഇവര് പരിചയപ്പെടുത്തിയത്. സംഘ്പരിവാര് പ്രവര്ത്തകരില്നിന്നും അനുഭാവികളില്നിന്നുമാണ് ഓഹരിയും നിക്ഷേപവും സ്വീകരിച്ചത്. ഉയര്ന്ന പലിശ വാഗ്ദാനം ചെയ്തിരുന്നു.